Bederf tee-oggend | Vroue-Landbouvereniging van Kaapland
Home/Diepkloof Tak, News/Bederf tee-oggend
Beriggewer: Anita Fourie
Datum: 27 Junie 2016
Gina Theron, Voorsitter van Diepkloof-tak, het dit goed gedink om die senior lede van die tak te bederf met 'n spog oggendtee. Die eer van 'senior lid' val Diepkloof-lede te beurt sodra die ouderdom van 80 jaar bereik word.
Die tee is bygewoon deur die volgende lede:
Erelede: mev. Helene Robertson met haar gade en mev. Paulene Robertson.
Lede: mevv. Annatjie Krause en Maxie Barnard met hul gades en mev. Ella van Jaarsveld.
Oudlede: mev Ena Robertson, Minette Robertson. Minette is 'n oudlid, maar het nog nie die 80 jaar merk bereik nie.
Lede het aangesit by 'n pragtig gedekte tafel en heerlike eetgoed is bedien. Die bejaardes het vooraf elk 'n opsomming van hul lewensgeskiedenis gegee, wat by die geleentheid deur lede van die tak voorgelees is. Mnr. Neal Robertson, vroeër 'n jarelange voorsitter van die Boerevereniging, het staaltjies vertel van weleer se vergaderings, toe VLV-vergaderings in die aand gehou was en saam met die Boerevereniging se vergaderings geval het. Dit was 'n kuieraand vir die hele gesin en hy voel dit het die gemeenskap bymekaar gebring.
Elkeen van die bejaardes was gevra om een van hul troufoto's saam te bring, wat uitgestal is .
'n Notule wat uit 1934 dateer
'n Uitstalling van die ou notules van die tak is ook gehou. Marietjie Terblanche het tydens die tee 'n paar van die ou notules voorgelees. Sy het ook 'n komiese voorlesing gedoen wat almal laat skater het van die lag. Laerskool van der Hoven het onder leiding van hul skoolhoof, Anita Oosthuizen, 'n skitterende opvoering gelewer.
Daar is tee gedrink en lede het heerlik saamgekuier. Bejaardes het elk 'n geskenkie gekry om huis toe te neem.